
AZ AUTOFÁGIA SZEREPE A TERMÉSZETES ÖLŐSEJTEK ÁLTAL KÖZVETÍTETT ANTITEST FÜGGŐ DAGANATSEJTÖLÉSBEN

Kulcsszavak: ADCC; autofágia; HER2+ emlőrák;
Bevezetés: Az antitest-függő sejt-közvetített citotoxicitás (ADCC) egy adaptív immunreakció, melyben egy antitest teremt kapcsolatot egy célsejt (pl. daganatos sejt) és egy effektor sejt (pl. NK-sejt) között. Ennek eredményeként az effektor sejt citotoxikus granulumokat szabadít fel, amelyek a célsejt lízisét váltják ki. Az ADCC kulcsfontosságú mechanizmus a sejt-alapú daganatterápiákban, így serkentése onkoterápiás jelentőséggel bírhat. Manapság számos kutatás irányul az autofágia és a tumorok kapcsolatára. Az autofágia kettős szerepet játszik a daganatos megbetegedésekben. Az autofágia és az ADCC esetleges kölcsönhatásainak megértése új daganat-terápiás megközelítéseket tehet lehetővé.
Célkitűzés: Az autofágia ADCC-ben betöltött szerepének farmakológiai vizsgálatát tűztük ki célként autofágiát gátló (3-metiladenin, bafilomicin b1, klorokin) és autofágiát indukáló szerek (rapamicin, rezveratrol) hatásának jellemzésével.
Módszerek: Vizsgálatainkat HER2 pozitív JIMT-1 emlőrák sejteken végeztük, amelyeket NK92 természetes ölősejtekkel ko-inkubáltunk. Az ADCC-t HER2 specifikus monoklonális antitest, trastuzumab hozzáadásával indukáltuk. A ko-kultúráról automata mikroszkóp segítségével több időpontban felvételeket készítettünk, melyeket képanalizáló szoftverrel elemeztünk.Avegyületek hatását 3-dimenziós szferoidko-kultúra rendszerben is vizsgáltuk. A sejtéletképességet LDH, MTT, SRB, Calcein-AM esszékkel, a sejthalál-paramétereket pedig annexinV – sytox-green festéssel vizsgáltuk automatizált mikroszkópiás és áramlási citometriás kísérletekben.
Eredmények: Mikroszkópos vizsgálatainkban a bafilomicin b1 potens ADCC gátló hatással rendelkezett, míg a rapamicin és a rezveratrol ADCC serkentő hatásúak voltak. Ezek a hatások szferoid-kísérleteinkben is megfigyelhetők voltak. Legpotensebb hatása a bafilomicinnek volt, így a továbbiakban erre a vegyületre fókuszáltunk. A vegyület csökkentette a JIMT1 sejtek sejtfelszíni HER2 expresszióját és a tumorsejtek trastuzumab-kötését is.
Következtetések: A bafilomicin b1 a JIMT1 sejtek sejtfelszíni HER2 expresszióját, ezáltal pedig a sejtek trastuzumab kötését is csökkentette, mely magyarázza a vegyület potens ADCC gátló hatását.
Bede Ákos Máté Szent-Györgyi hallgató munkáját a Nemzeti Tudósképző Akadémia támogatta.



